Werewere Liking
Werewere Liking, f. 1950, fransksproget camerounsk kunstner. Werewere Likings dramatiske værker og etnografiske studier af teaterformer i Vestafrika er nutidige udtryk for panafrikanske idealer. 
Hendes Groupe Ki-Yi i Abidjan forener dans, skulptur, ordkunst og forskelligartede regionale udtryk. I samarbejde med antropologen Marie-José Hourantier har hun gendigtet riter fra bassa-folket i Cameroun i en form, der forener europæiske avantgardetræk med det terapeutiske sigte i traditionel performance. 
Mest kendt er La Puissance de Um (1979) og den eksperimenterende satiriske roman Elle sera de jaspe et de corail (1983), der har undertitlen "en mandehaders dagbog".